หนุนเอสเอ็มอีร้านอาหาร โรงแรม  รับสินเชื่อดอกเบี้ยร้อยละ 1
นางสาวนารถนารี รัฐปัตย์ กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ SME D Bank เปิดเผยว่า SME D Bank ในฐานะหน่วยร่วมของสำนักงานส่งเสริมวิสาหกิจขนาดกลางและขนาดย่อม (สสว.) ดำเนินการสินเชื่อ "โครงการสนับสนุน SMEs รายย่อย" วงเงินรวม 1,200 ล้านบาท ซึ่งเป็นสินเชื่ออัตราดอกเบี้ยต่ำร้อยละ 1 ต่อปี ผ่อนนานสูงสุด 7 ปี ปลอดชำระคืนเงินต้นสูงสุดไม่เกิน 1 ปี โดยใช้กระบวนการพิจารณารูปแบบใหม่จากหลักฐานการเสียภาษีในปี 2563 หรือ 2562 ที่ผ่านมา ทำให้ผู้ประกอบการเอสเอ็มอีกลุ่มเป้าหมายเข้าถึงแหล่งทุนได้ง่าย และรวดเร็ว สำหรับผู้ประกอบการกลุ่มเป้าหมายในโครงการดังกล่าว ได้แก่ ผู้ประกอบการธุรกิจโรงแรม ห้องพัก เกสต์เฮ้าส์ และธุรกิจสปาที่ตั้งอยู่ในโรงแรม ห้องพัก เกสต์เฮาส์ ใน 10 จังหวัด พื้นที่นำร่องเปิดการท่องเที่ยว รวมถึงกลุ่มธุรกิจภัตตาคาร ร้านอาหาร ใน 29 จังหวัด พื้นที่ควบคุมสูงสุดและเข้มงวด เปิดรับแจ้งความประสงค์ในรูปแบบมาก่อนมีสิทธิ์ก่อน และปิดรับแจ้งความประสงค์เมื่อเต็มวงเงินความคืบหน้าการดำเนินโครงการ แม้จะพึ่งเริ่มเปิดโครงการ แต่ด้วยกระบวนการพิจารณารูปแบบใหม่ ทำให้ได้รับความสนใจจากผู้ประกอบการเป้าหมาย แจ้งความประสงค์ขอกู้มาแล้วมากกว่า 1,000 ราย วงเงินมากกว่า 300 ล้านบาท คงเหลือวงเงินประมาณ 800 ล้านบาท ขอเชิญชวนผู้ประกอบการเอสเอ็มอีกลุ่มเป้าหมายที่สนใจดำเนินการแจ้งความประสงค์โดยเร็ว ผ่านช่องทางออนไลน์ต่างๆ ของ SME D Bank